Bolero (muzička grupa)

**Bolero** je bosanskohercegovačka rok-grupa, čije je djelovanje započelo 1982. u Sarajevu. Naziv grupe je dobiven prema istoimenom djelu francuskog kompozitora Ravela.
Iako je grupa djelovala svega nekoliko godina, u tom periodu su objavili dva studijska albuma koji su vrlo dobro prošli kod publike. Pjesme kao što su: *Galebovi*, *Dajana*, *Sjećanja*, *Misli na mene*, *Na kraju slavlja*, *Jelena*, *O Jesenjinu*, *Krčmarska Moskva* ili *Pismo majci*.
## Grupa
### Članovi
Frontmen i osnivač grupe je Miroslav Bartulica, rodom iz Livna. Pored Bartulice, pomoćnog vokala, gitarista i tekstopisca, grupu su sačinjavali Mile Anđelić kao vokal, Mustafa Čizmić kao bas, Zoran Grabovac kao bubnjar i Nedžad Hadžić kao klavijaturist. Hadžića je privremeno, zbog odlaska u vojsku, zamijenio Dino Olovčić 1985. godine. Na audicijama za vokala sudjelovao i kasniji vokal Bijelog dugmeta, Mladen Vojičić Tifa.

### 1985-1989.
Grupa je djelovala kratko, samo od 1985. do 1989. godine. Ideja o osnivanju grupe je pokrenuta 1982, ali su prošle tri godine vježbanja do početka pravog djelovanja. U tom periodu izdali su dva albuma, Na kraju slavlja 1986. i O Jesenjinu 1988. Uzor Bartulici bio je ruski pjesnik, a dijelovi nekih njegovih pjesama čuju se i u pjesmama samog Bolera. Prvi album je prodan u oko 150.000 primjeraka - dvaput je išao u odštampavanje, a iako je u javnost izašao u novembru 1986, predstavljen je tek u aprilu i maju 1987. Drugi album je imao tiraž od 100.000 primjeraka, a odlikuju ga melankolija i sjeta. Veliki utjecaj na ovaj album imao je Jesenjin. Na albumu je gostovao i glumac Rade Šerbedžija koji se, nakon razgovora s Bartulicom i upoznavanjem s materijom, oduševio i pristao sudjelovati u stvaranju albuma. Vjerojatno najpoznatija pjesma na albumu je "Jelena", a album je predstavljen velikim koncertom pred sarajevskom Katedralom.

### Nakon prekida rada
U vremenu nakon razlaza, članovi grupe su se rasuli po svijetu, a Bartulica je u Livnu, gdje je uradio kantautorski album nazvan "Ludnik". 2006. godine u Splitu članovi grupe su snimili pjesmu "Bosna u basni" i pokušali pokrenuti rad grupe, ali to je propalo.

### Reunion
2010. godine aktivirana je ideja o ponovnom okupljanju grupe, a odlučeno je da se grupa zove Grupa Bolero-reunion. 2011. godine izašao je singl "Dispertango" koji je trebao najaviti povratak grupe, no, kao i 2006. godine, bez uspjeha. Članovi grupe će i dalje pokušavati vratiti se na scenu, ali bez bubnjara Grabovca, koji je preminuo početkom 2013. godine.

U ljeto 2013. godine grupa je održala dva koncerta i time označila povratak na scenu. Koncerti su održani u Livnu i Sarajevu. Sastav grupe se poprilično promijenio. Od originalne postave ostali su samo Bartulica i Čizmić (u ovoj postavi kao vokal), a grupi su se pridružili Vedran Kalinić, Damir Sinanović i Dino Olovčić.

### Povratak 
Dana 2. decembra 2016. humanitarnim koncertom u Skenderiji grupa ponovo vraća stari naziv grupa "Bolero" bez dodatka "reunion" i nastupa iznenada sa novim pjevačem grupe, Antonijem (Tony) Popovićem. Mišo Bartulica je najavio novi album sa Tonyem..

## Članovi grupe
### Trenutni članovi
*Miroslav Mišo Bartulica (gitara, pomoćni vokal, tekstopisac)
*Antonio Popović - Tony (vokal)
*Vedran Kalinić (bas)
*Damir Sinanović Bumbar (bubanj)
*Dino Olovčić (klavijature)

### Bivši članovi
*Mile Anđelić (vokal)
*Zoran Grabovac (bubanj)
*Nedžad Hadžić (klavijature)
*Mustafa Čizmić Čizma (bas, vokal)
*Oliver Cvijetić (gitara)

## Diskografija 
### Studijski albumi 
# Na kraju slavlja (1986)
# O Jesenjinu (1988)

### Kompilacijski albumi 
# The best of, Vol. 1 (2019)

### Ostali albumi 
# Ludnik (2005)

### Singlovi 
# Bosna u basni (2006)
# Dispertango (2011)

## Vanjski linkovi 
*http://www.grupabolero.com/
*https://www.facebook.com/grupaboleroreunion/

Kategorija:Bosanskohercegovačke muzičke grupe
Kategorija:Bosanskohercegovačke rok-grupe
Kategorija:Muzičke grupe iz Sarajeva
Kategorija:Jugoslavenske rok-grupe
Kategorija:Muzičke grupe osnovane 1982.